钦定古今图书集成/明伦汇编/氏族典/第430卷 > 赵立
## 钦定古今图书集成/明伦汇编/氏族典/第430卷 > 赵立

按《宋史赵立传》：“立，徐州张益村人，以敢勇隶兵籍。建
炎三年，金人攻徐，王复拒守，命立督战，中六矢，战益
厉。复壮其勇，酌卮酒挥涕劳之。城陷，复与其家皆死。
立巷战，夺门以出，金人击之死。夜半，得微雨而苏，乃
杀守者，入城求复尸，恸哭，手瘗之。金人北还，立率残
兵邀击，断其归路，军声复振，遂复徐州。诏授忠翊郎”，
累迁右武大夫、忠州刺史。会金将围楚州急，宣抚使
杜充命立将所部兵往赴之，诏以立守楚州。明年，金
人攻城，立累战破之。其后粮尽救绝，围益急。立募壮
士焚其梯，火辄反向，立叹曰：“岂天未助顺乎？”一旦风
转，焚一梯，立喜，登磴道以观，飞炮中其首。左右驰救
之，立曰：“我终不能为国殄贼矣。”言讫而绝。谥忠烈。